ET Euroopa Liidu Teataja C 278/17

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2007/C 278/08)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) NR 510/2006

Muutmistaotlus vastavalt artiklile 9 ja artikli 17 lõikele 2

„LAGUIOLE”

EÜ NR: FR/PDO/117/0120/18.02.2004

KPN ( X ) KGT ( )

1. Spetsifikaadi osa, mida muutmine hõlmab

Toote nimetus Toote kirjeldus Geograafiline piirkond Päritolutõend Tootmismeetod Seos piirkonnaga Märgistus Riiklikud nõuded Muu [täpsustada]

2. Muudatus(t)e liik

Koonddokumendi või kokkuvõtte muutmine Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed)

Geograafiline piirkond

Geograafilise piirkonna laiendamine, lisades kolm Cantali departemangu kommuuni: Fridefont, Maurines ja Saint-Martial, mis vastavad selle nimetuse jaoks kindlaksmääratud looduslikele ja inimtegevusega seotud kriteeriumidele.

Tootmismeetod

Tootmismeetodit täiendatakse järgmiste lõikudega:

„Piima kontsentreerimine vesifraktsiooni osalise eraldamise teel enne kalgendamist on keelatud.”

„Lisaks toorpiimasaadustele on ainukesteks tootmise käigus kasutada lubatud koostisosadeks, abiaineteks ja lisaaineteks või piimale enne tootmist või tootmise ajal lisada lubatud aineteks laap, bakterikultuurid, pärmid, hallitusseened, mille kahjutus on tõestatud, ning sool.”

„Toorpiimasaaduste, valmistamisjärgus toodete, kalgendi ja värske juustu hoidmine miinuskraadide juures on keelatud.”

„Värske ja valmiva juustu säilitamine gaasikeskkonnas on keelatud.”

Juustu töötlemise ja lisaainete suhtes kohaldati üldisi eeskirju.

Ilmnes, et uued tehnoloogiad, sealhulgas sellised, mis hõlmavad teatavaid töötlemisviise ja lisaaineid, nagu mikrofiltreerimine, piima osaline kontsentreerimine või juustu valmimiseks kasutatavad ensüümid, võivad mõjutada päritolunimetusega juustude omadusi. Eeskätt on kaitstud päritolunimetusega toodete omaduste säilitamise nõudega vastuolus mõned ensüüme sisaldavad lisaained.

Seetõttu peeti vajalikuks kirjeldada päritolunimetuste spetsifikaatide tootmismeetodiga seoses täpsemalt piima töötlemise, lisaainete kasutamise ning juustude valmistamise praeguseid tavasid. Sellega soovitakse vältida olukorda, mille puhul edaspidised eeskirjadega hõlmamata tavad tekitaksid kahju päritolunimetusega juustude omadustele.

KOKKUVÕTE

NÕUKOGU MÄÄRUS (EÜ) NR 510/2006

„LAGUIOLE”

EÜ NR: FR/PDO/117/0120/18.02.2004

KPN ( X ) KGT ( )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Institut National de l'origine et de la qualité (INAO) Aadress: 51, rue Anjou F-75008 Paris Tel.: (33) 153 89 80 00 Faks: (33) 153 89 80 60 E-post: info@inao.gouv.fr

2. Taotlejate rühm:

Nimi: Syndicat de Défense et de Promotion du fromage de Laguiole Aadress: Coopérative fromagère Jeune Montagne Route de Saint Flour F-12210 Laguiole Tel.: (33) 565 44 35 54 Faks: (33) 565 44 47 57 E-post: coop.jm@wanadoo.fr Koosseis: Tootjad/töötlejad ( X ) muud ( )

3. Toote liik:

Klass 1.3 — Juust

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Laguiole”

4.2. Kirjeldus: Lehmapiimast valmistatud, kuivatatud ja üleharjatud koorikuga valmimata pressjuust, silindrikujuline, 30–40 cm läbimõõduga, 40 cm kõrgune, kaalub 25–50 kg. Sisaldab pärast täielikku kuivatamist vähemalt 45 % rasvaineid ja vähemalt 58 % kuivaineid.

Juustu värvus on kollane, kooriku värvus on valkjas ja heleoranžikas, koorik muutub valmimise käigus kollakaspruuniks.

Riivitud „Laguiole” juustu turustamine on keelatud.

Kui juustu müüakse eelpakendatud kujul, peab iga tüki küljes olema nimetusele iseloomulik koorik.

4.3. Geograafiline piirkond: Ligikaudu 60 Aubraci kõrgendikul asuvat kommuuni, mis jagunevad Aveyroni, Cantali ja Lozère'i departemangude vahel.

Aveyroni departemang

Rodezi alamdepartemang:

— Entraygues-sur-Truyère'i kantoni järgmine kommuun: Entraygues-sur-Truyère (Lot' jõe paremkallas ja Truyère'i vasakkallas ülalpool Loti-Truyère'i ühinemispunkti);

— Espalioni kantoni järgmised kommuunid: Castelnau-de-Mandailles, Le Cayrol, Espalion (Lot' jõe paremkallas), Saint-Côme-d'Olt (Loti jõe parem kallas);

— Estaingi kantoni järgmised kommuunid: Coubisou, Estaing, Le Nayrac;

— Laguiole'i kanton; Saint-Amans-des-Cots' kanton; Saint-Chély-d'Aubraci kanton;

— Saint-Geniez-d'Olti kantoni järgmised kommuunid: Aurelle-Verlac, Pomayrols, Prades-d'Aubrac, Sainte-Euladie-d'Olt (Lot' jõe paremkallas), Saint-Geniez-d'Olt (Lot' jõe paremkallas);

— Sainte-Geneviève-sur-Argence'i kanton.

Millau' alamdepartemang:

— Campagnaci kantoni järgmine kommuun: Saint-Laurent-d'Olt (Lot' jõe paremkallas).

Cantali departemang

Chaudes-Aigues'i kantoni järgmised kommuunid: Anterrieux, Chaudes-Aigues, Deux-Verges, Espinasse, Fridefont, Jabrun, Lieutadès, Maurines, Saint-Martial, Saint-Rémy-de-Chaudes-Aigues, Saint-Urcize, La Trinitat.

Lozère'i departemang

Mende'i alamdepartemang:

— Aumont-Aubraci kantoni järgmised kommuunid: Aumont-Aubrac, La Chaze-de-Peyrei, Fau-de-Peyre, Sainte-Colombe-de-Peyre;

— Fournels'i kantoni järgmised kommuunid: Brion, Chauchailles, Fournels, La Fage-Montivernoux, Noalhac, Saint-Laurent-de-Veyrès, Termes;

— Marvejols'i kantoni järgmine kommuun: Saint-Laurent-de-Muret;

— Nasbinals'i kanton;

— Saint-Chély-d'Apcheri kantoni järgmised kommuunid: La Fage-Saint-Julien, Les Bessons;

— Saint-Germain-du-Teili kantoni järgmised kommuunid: Les Hermaux, Les Salces, Trélans, Saint-Germain-du-Teil, Saint-Pierre-de-Nogaret;

— La Canourgue'i kantoni järgmised kommuunid: Canilhac (Lot' jõe paremkallas), Banassac (Lot' jõe paremkallas).

4.4. Päritolutõend: Kõik ettevõtjad täidavad riikliku päritolunimetuste instituudi (INAO) registreeritud vastavusdeklaratsiooni, mis võimaldab instituudil kõiki ettevõtjaid tuvastada. Ettevõtjad peavad INAO jaoks pidama registreid ning säilitama kõik piima ja juustude päritolu, kvaliteedi ja tootmistingimuste kontrollimiseks vajalikud dokumendid.

Päritolunimetusega toote omaduste kontrollimise käigus viiakse läbi analüütiline ja organoleptiline uuring, et tagada toodete vastavus päritolunimetuse kvaliteedile ja tunnustele.

4.5. Tootmismeetod: Piim peab olema toodetud, juustuks töödeldud ja juust peab olema valminud geograafilises piirkonnas.

Lubatavad veisetõud on ainult Prantsuse simmentali ja aubraci tõugu veised.

Kui ilm võimaldab, varutakse lehmade sööt eranditult geograafilises piirkonnas asuvalt söödamaalt: loomi karjatatakse suvel rohumaadel vähemalt 120 päeva, talvel moodustab toidust vähemalt 30 % hein, millele lisandub närtsitatud rohusilo, keelatud on lüpsilehmi toita silomaisiga.

Põllumajandusettevõtte keskmine piimatoodang lehma kohta ei või ületada 6 000 liitrit aastas.

Lisaks toorpiimasaadustele on ainukesteks tootmise käigus kasutada lubatud koostisosadeks, abiaineteks ja lisaaineteks või piimale enne tootmist või tootmise ajal lisada lubatud aineteks laap, bakterikultuurid, pärmid, hallitusseened, mille kahjutus on tõestatud, ning sool.

Valmistamiseks kasutatakse ainult lehma täistoorpiima, mida on temperatuuril 30–35 °C laabiga kalgendatud hiljemalt 48 tunni jooksul pärast esimest lüpsi, kalgend purustatakse ja asetatakse esimeseks laagerdamiseks pressi, laagerdamise kestel keeratakse juustu ümber vähemalt viis korda. Pärast teist purustamist asetatakse juustumass vormi, lisatakse sool ning juustumassi pressitakse teist korda pikaajaliselt ja üha suurema survega. Juust valmib niisketes ja jahedates keldrites temperatuuril 6–12 °C ja see kestab vähemalt 4 kuud.

4.6. Seos piirkonnaga: Juustutootmise traditsioon selles piirkonnas ulatub IV sajandisse. Selleks et kasutada suvist piima palverändurite toitmiseks talvisel ajal, hakkasid Aubraci ja Bonnevali kloostrid alates XII sajandist tootma juustu, selle kombe võtsid üle ka naabruses elavad talunikud. Esindades oma piirkonda, meenutab juust kive, millest on ehitatud Keskmassiivi romaani katedraalide sambad, ning väljendab samasugust kirge, nagu oli omane Santiago de Compostelasse suunduvatele inimestele. 1897. aastal koondusid mägedes elavad tootjad müügiühingusse, mis muutus 1939. aastal tootekaitseühinguks ja alates 1961. aastast on tegemist päritolunimetusega.

Aubraci piirkonnal on selgelt äratuntavad tunnused (keerukad mullastiku- ja kliimatingimused, suur kõrgus merepinnast, pinnavormidest moodustunud looduslikud eraldusjooned). Rikkalik, lõhnarohke ja külluslik taimestik tagab rohke ja hea maitsega piimasaagi. Siiani järgitakse omaaegsete tootjate töömeetodeid ja teadmisi, et säilitada traditsiooniline juustutootmine, ning eeskätt komme lasta juustul valmida aeglaselt ja põhjalikult külmades ja niisketes keldrites.

4.7. Kontrolliasutus:

Nimi: Institut National de l'origine et de la qualité (INAO) Aadress: 51, rue Anjou F-75008 Paris Tel.: (33) 153 89 80 00 Faks: (33) 153 89 80 60 E-post: info@inao.gouv.fr

Riiklik päritolunimetuste instituut (INAO) on iseseisev juriidiline isik, kes täidab avalikku haldusfunktsiooni ning kuulub põllumajandusministeeriumi haldusalasse.

INAO vastutab päritolunimetusega toodete tootmistingimuste kontrollimise eest.

Määratletud geograafilise piirkonna ja mis tahes tootmistingimuse mittejärgmine toob kaasa päritolunimetuse mis tahes vormis või eesmärgil kasutamise keelu.

Nimi: Direction Générale de la Concurrence, de la Consommation et de la Répression des Fraudes (DGCCRF) Aadress: 59, Boulevard Vincent Auriol F-75703 Paris Cedex 13 Tel.: (33) 144 87 17 17 Faks: (33) 144 97 30 37 E-post: C3@dgccrf.finances.gouv.fr

DGCCRF on majandus-, rahandus- ja tööstusministeeriumi talitus.

4.8. Märgistus: Lisaks päritolunimetusele ja märkele „Appellation d'Origine”, mille tähesuurus on vähemalt kaks kolmandikku märgistusel olevatest kõige suurematest tähemärkidest, peab päritolunimetusega juustude märgistusel esinema INAO lühendiga logo, märge „Appellation d'Origine Contrôlée” ja päritolunimetus. Kui logo märgistusele kandmiseks on kasutatud värvitemplit, peab logo paiknema igal juustukeral vähemalt kaks korda.

Teatavatel tingimustel on lubatud kasutada märkeid „buron” ja „fermier”.

Juustu eristamise tagab ka juustule vajutatud reljeefkujutis, millel kujutatakse Laguiole'i härga ning mille juures esineb sõna „Laguiole”.

Sildi asemel võib kasutada vahetult juustu koorikule trükitud märgistust.

(1) ELT L 93, 31.3.2006, lk 12.